આપણું સાહિત્ય નિષ્પ્રાણ છે તેનું કારણ સુરેશ જોષી કહે છે તેમ, આપણા સર્જકનો ‘જગત સાથેનો સંવાદ તૂટ્યો છે,’ આજે ય આપણા સમાજનો અદનો આદમી જે યાતના ભોગવે છે તેને આપણા સાહિત્યમાં ક્યાં ય વાચા મળતી નથી. રોજેરોજ એની Space – મોકળાશ પર આક્રમણ થાય છે, એના વિકલ્પો છીનવાય છે, એના અધિકારો પર તરાપ મરાય છે કે એની સ્વાયત્તાનું દહન થાય છે. એની કોઈ જિકર આપણા સાહિત્યમાં નથી. નિભ્રાંતિની આયાત કરવી પડે એવું નથી. ક્યૂમાં તમારી બાજુમાં ઊભેલા જણને પૂછશો તો કહેશે કે, મારા સ્વજને મને દગો દીધો. પ્રજા સાથે દિલસોજીથી વાત કરશો તો કહેશે કે, હાકેમે અમને સપનાં બતાવ્યાં ને પછી છેદ દીધો. કાન માંડી સાંભળશો તો કોક ભક્તનો આર્તનાદ સંભળાશે કે, મેં જેને ઈશ્વર માનેલો તે ધોકાબાજ નીકળ્યો. આ બધી નિભ્રાંતિની ક્ષણો છે. દરેકમાં એક કથા કોઈ એને કળારૂપ આપે તેની રાહ જોતી પડી છે.